 **PRIJEDLOG ODLUKE Općinski načelnik**

**REPUBLIKA HRVATSKA**

**VUKOVARSKO-SRIJEMSKA ŽUPANIJA**

**OPĆINA NEGOSLAVCI**

**Općinski načelnik**

**KLASA:** 410-04/23-01/01

**URBROJ:** 2196-19-01-25-04

**Negoslavci,** 17. siječnja 2025. godine

...........................

Na temelju članka 68., stavka 1. i 3., točke 2. Zakona o lokalnoj i područnoj (regionalnoj) samoupravi (“Narodne novine” broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članka 20. i 42. Zakona o lokalnim porezima („Narodne novine“ broj 115/16 do 152/24.) i članka 19., stavka 1., točke 2. Statuta Općine Negoslavci („Službeni glasnik Općine Negoslavci” broj 1/21., 7/23., 9/24), Općinsko vijeće Općine Negoslavci na svojoj redovnoj sjednici održanoj dana 17. veljače 2025. godine donosi

**ODLUKU**

**O IZMJENAMA I DOPUNAMA ODLUKE**

**O POREZIMA OPĆINE NEGOSLAVCI**

**Članak 1.**

U Odluci o općinskim porezima Općine Negoslavci („Službeni vjesnik“ VSŽ broj 14/17 i 4/18., Službeni glasnik Općine Negoslavci br. 7/23. - dalje u tekstu Odluka) mijenja se članak 2., i glasi:

„Porezi Općine Negoslavci su:

1. porez na potrošnju,

2. porez na nekretnine i

3. porez na korištenje javnih površina.”

**Članak 2.**

U Odluci podnaslov „2. Porez na potrošnju” mijenja se i glasi: „Porez na potrošnju”.

**Članak 3.**

U Odluci podnaslov „3. Porez na kuće za odmor“ mijenja se i glasi: „Porez na nekretnine“.

**Članak 4.**

Članak 11. Odluke mijenja se i glasi:

„Porez na nekretnine plaćaju domaće i strane pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od prethodnog stavka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnova obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarske zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.“

**Članak 5.**

Članak 12. Odluke mijenja se i glasi:

„Porez na nekretnine ne plaća se na nekretnine:

1. koje služe stalnom stanovanju,

* radi dokazivanja da se radi o nekretnini koja služi za stalno stanovanje porezni obveznik dužan je na poziv nadležnog poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini,
* nadležno porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

1. koje se iznajmljuju na temelju ugovora o najmu za stalno stanovanje,

* smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

1. koje su javne namjene i nekretnine namijenjene institucionalnom smještaju osoba,
2. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci,
3. koje su preuzete u zamjenu za neuplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci,
4. koje zbog proglašenja prirodnih nepogoda u određenom poreznom razdoblju nisu podobne kao stambeni prostor,
5. u slučajevima kada se iz svih okolnosti može utvrditi da je onemogućena stambena namjena nekretnine,

* stambena namjena nekretnine utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu,
* porezni obveznik dužan je dokazati da je onemogućena stambena namjena nekretnine.

1. koje su u vlasništvu Općine,
2. koje domaćinu određenom prema propisu kojim se uređuje ugostiteljska djelatnost služe za stalno stanovanje.“

**Članak 6.**

Članak 13. Odluke se mijenja i glasi:

„Porez na nekretnine plaća se godišnje u iznosu od 0,60 EUR/m2 za korisne površine nekretnine na cijelom području Općine Negoslavci.

Porez na nekretnine lokalni je porez čiji se prihod dijeli:

1. 80 % Općini Negoslavci,

2. 20 % Vukovarsko-srijemska županija.

Obveznik poreza na nekretnine dužan je do 31. ožujka godine za koju se utvrđuje porez nadležnom poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

Nadležno porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Iznimno od prethodnog stavka nadležno porezno tijelo neće donositi rješenje o porezu na nekretnine u slučaju kada se obveznika oslobađa od obveze poreza na nekretnine.

Promjene koje nastanu tijekom godine a utječu na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.“

**Članak 7.**

Ostale odredbe Odluke ostaju na snazi i primjenjuju se u cijelosti.

**Članak 8.**

Ova Odluka će se objaviti u „Službenom glasniku Općine Negoslavci” i u „Narodnim novinama”, a stupa na snagu osmog dana od dana objave u Službenom glasniku Općine Negoslavci.

**PREDSJEDNIK OPĆINSKOG VIJEĆA**

Miodrag Mišanović